Tá ið tú keypir eitt lánsbræv, svarar tað í veruleikanum til, at tú lænir tí, sum skrivar lánsbrøvini út, pengar. Afturfyri fært tú rentu og/ella ein kursvinning áðrenn ein ávísan lokadag. Standandi lán og lán við avdrátti Skilt verður ímillum standandi lán og lán við avdrátti. Við standandi láni fært tú í gildistíðini hjá lánsbrævinum eina rentu útgoldna so hvørt, men tú fært ikki íløguupphæddina aftur, fyrr enn tíðarskeiðið er farið. Tá tað snýr seg um lán við avdrátti (t. d. annuitetslán og seriulán), fært tú rentur og avdráttir útgoldin í gildistíðini hjá lánsbrævinum. Lánsbrøv og avkast Yvirskipað verða lánsbrøv mett at vera ein trygg íløga, sum gevur eitt støðugt avkast. Um tú velur lánsbrøv, skalt tú hugsa um, hvør skrivar lánsbrøvini út, rentuna og gildistíðina. Tann, ið gevur út Tað eru nógv, ið skriva út lánsbrøv, men tað mest vanliga her er danski staturin og realkredittstovnarnir. Tað verður mett sum sera ósannlíkt, at hesi ikki kunnu rinda lánið aftur, og tí er kredittváðin sera lítil. Men tað eru onnur, sum skriva út lánsbrøv, t. d. vinnuvirkir, har kredittváðin er ógvuliga ymiskur frá virki til virki. Áðrenn tú keypir lánsbrøv, eigur tú at fáa ráðgeving.